বাথুডি (উপজাতি)

বাথুডি বা বাথুরি হলো ভারতের ওড়িশা রাজ্যের মূলত উত্তর-পশ্চিম অংশে বসবাসকারী একটি আদিবাসী উপজাতি সম্প্রদায়। তবে কিছু বাথুডি উপজাতি পরিযায়ী হয়ে প্রতিবেশী রাজ্য ঝাড়খণ্ড এবং পশ্চিমবঙ্গেও চলে আসে। সেখানেও তাদের বসবাস করতে দেখা যায়। ২০১১ সালের আদমশুমারি অনুসারে বাথুডি উপজাতিদের জনসংখ্যা প্রায় ২২০,৮৫৯ জন। ভারত সরকার তাদের তফসিলি উপজাতি হিসেবে শ্রেণীবদ্ধ করেছে।

ইতিহাস
বাথুডি উপজাতিদের উৎপত্তি অনিশ্চিত। তবে অনেক অনুসন্ধানের পর ময়ূরভঞ্জ জেলার পঞ্চপৈধ (পাঁচপীর) মালভূমি এবং সিমলিপাল বনাঞ্চলে তাদের সন্ধান পাওয়া যায়। সময়ের সাথে সাথে তারা পার্শ্ববর্তী অঞ্চলে স্থানান্তরিত হয়।

 সংস্কৃতি 
বাথুডি উপজাতিরা বিশ্বাস করে যে তারা ব্রহ্মার বাহু থেকে উৎপন্ন হয়েছে। বাথুডি উপজাতি সমাজের একটি অংশ হিন্দুধর্ম গ্রহণ করেছে। তারা হিন্দু দেব-দেবীর পূজা করে। যদিও তারা কিছু কিছু হিন্দু উৎসব এবং আচার-অনুষ্ঠান পালন করে, তবুও তারা অ্যানিমিজম বা সর্বপ্রাণবাদে বিশ্বাস করে। অর্থাৎ তারা বিশ্বাস করে যে উদ্ভিদ, প্রাণী, পাথর এবং বজ্রপাতের মতো সমস্ত প্রাকৃতিক জিনিসের ভিতরও তার আত্মা আছে এবং তারা মানুষের জীবনের ঘটনাগুলিকে প্রভাবিত করতে পারে।

বাথুডি উপজাতিরা সমজাতীয় বিবাহ-প্রথায় বিশ্বাস করে। বিবাহের ক্ষেত্রে তাদের বংশ বহির্বিবাহ পালন করতে দেখা যায়। তাদের একটি অন্তর্বিবাহিত সমাজ রয়েছে যেখানে পৃথক পৃথক বহির্বিবাহিত বিভাগ দেখা যায়। প্রতিটি বহির্বিবাহিত বিভাগকে খিল্লি বলা হয়। এরকম ৫০ টিরও বেশি বিভাগ লিপিবদ্ধ করা হয়েছে। একই খিল্লির মধ্যে বিবাহ নিষিদ্ধ। পিতৃ বা মাতৃ উভয় পক্ষেরই খুড়তুত সম্পর্কের মধ্যেও বিবাহ নিষিদ্ধ। সোরোরেট বিবাহ প্রথা প্রচলিত কিন্তু সমাজ কর্তৃক কঠোরভাবে অনুমোদিত নয়। বেশিরভাগ বিবাহ অনুষ্ঠান বর বা কনের বাড়িতে হয়। হিন্দু বিবাহের মতো, সাধারণত একজন ব্রাহ্মণ পুরোহিত অনুষ্ঠানে সভাপতিত্ব করেন।  বাথুডি উপজাতিদের মধ্যে ঘরজামাই ব্যবস্থাও প্রচলিত।

কর্ণ গুরু বাথুডি উপজাতি সমাজের একজন গুরুত্বপূর্ণ ব্যক্তিত্ব। কর্ণ গুরু হলেন একজন বৈষ্ণব গুরু যিনি শিক্ষা এবং বিবাহের মতো গুরুত্বপূর্ণ অনুষ্ঠানগুলি শুরুর আগে নির্দিষ্ট মন্ত্রের মাধ্যমে তাদের দীক্ষা দেন।

বাথুডি উপজাতি সমাজে সন্তান জন্ম হওয়ার পর প্রসূতি মায়ের জন্য নয় দিন আঁতুড় অর্থাৎ অশুচি কাল ধরা হয় এবং এই সময় মাকে একটি পৃথক ঘরে থাকতে হয়। প্রসূতি মাকে একুশ দিন ধরে রান্নাঘরে প্রবেশ করতে এবং রান্নার পাত্র স্পর্শ করতে দেওয়া হয় না। নবম দিন বা একবিংশ দিনে শিশুর নামকরণ অনুষ্ঠান করা হয়ে থাকে। সন্তানের জন্মের পর প্রায় দুই বছর পর্যন্ত জন্মদাত্রী মায়ের জন্য মাছ, মিষ্টি এবং পাকা কাঁঠাল খেতে নিষেধ করা হয়। তবে, তাকে মাংস এবং শাকসবজি খেতে দেওয়া হয়।

বাথুডি উপজাতি সমাজে মৃত্যুর পর কবর দেওয়া এবং দাহ করা এই উভয় প্রথার ঐতিহ্য প্রচলিত আছে।

বেশিরভাগ বাথুডি উপজাতিরা ওড়িয়া ভাষার একটি উপভাষায় কথা বলে। কিছু বাথুডি উপজাতিরা আবার হো ভাষাকে তাদের মাতৃভাষা হিসেবে গ্রহণ করেছে। ঝাড়খণ্ডের বাথুডিরা হিন্দি ভাষার একটি উপভাষায় কথা বলে এবং দেবনাগরী লিপি ব্যবহার করে। তাদের মধ্যে কেউ কেউ বাংলা এবং কুড়মালি ভাষায় কথা বলে।

বাথুডি উপজাতিদের ঘরবাড়ি মূলত মাটির দেয়াল এবং খড়ের ছাদ দিয়ে তৈরি হয়। প্রায়শই তাদের দেয়ালে বহু রঙের ফুলের নকশা দেখা যায়। সাধারণ গৃহস্থালিতে শোওয়া ও বসার জন্য খাটিয়া; অ্যালুমিনিয়াম এবং মাটির বাসনপত্র; তীর-ধনুক, মাছ ধরার সরঞ্জাম, মাদুর ইত্যাদি জিনিসপত্র থাকে। পুরুষদের পোশাকের মধ্যে রয়েছে সুতির ধুতি এবং মহিলারা শাড়ি পরেন। বাথুডি উপজাতির মহিলা এবং মেয়েরা চুলের সাজের জন্য রঙিন ফিতা, তাজা ফুল, কাগজ বা প্লাস্টিকের ফুল ব্যবহার করেন। অলঙ্কারের জন্য তারা সোনার চেয়ে রূপা গয়না বেশি পছন্দ করেন। বাথুডি উপজাতিদের মধ্যে খাডা নামে পরিচিত ট্যাটু মহিলাদের কাছে বেশ জনপ্রিয়। বাথুডি মেয়েরা বিয়ের আগে তাদের কপালে বা বাহুতে এক বা দুটি ফুল দেওয়া নকশার ট্যাটু করে।

সমাজের আয়ের প্রধান উৎস হলো কৃষিকাজ বা সংশ্লিষ্ট কাজ। বাথুডি উপজাতিদের বেশিরভাগই কৃষি শ্রমিক হিসেবে কাজ করে। মহিলারা খেজুর পাতা দিয়ে চাটাই বোনে। গৃহস্থালির ব্যবহার এবং বিক্রয়ের জন্য তারা পাতার কাপ এবং প্লেট তৈরি করেন। কৃষিকাজের মরশুম না থাকলে চিঁড়া এবং মুড়ির মতো ধানের পণ্য তৈরি এবং বিক্রি করাও তাদের আরেকটি পেশা।

তথ্যসূত্র

আরও পড়ুন

বিষয়শ্রেণী:ভারতের তফসিলি জনজাতি
বিষয়শ্রেণী:ওড়িশার তফসিলি উপজাতি
বিষয়শ্রেণী:ভারতীয় জাতি
বিষয়শ্রেণী:ভারতের জাতিগোষ্ঠী
বিষয়শ্রেণী:দক্ষিণ এশীয় জনগোষ্ঠী
বিষয়শ্রেণী:ঝাড়খণ্ডের সামাজিক গোষ্ঠী